Videónapló - Középöv via ferráta - Vasbánya - Túraélmény
Középöv via ferráta - Vasbánya
2018 májusában, Vasbányán 2 új vasalt útvonalat adtak át. Mindkettő a Muierilor-barlangot rejtő sziklafal G zónájából indul, a kezdeti szakaszuk közös. A medve szöktetője, vagy ugratója (románul Saritoarea Ursului) függőlegesen visz felfelé. A Középöv vagy Középső Spirál (románul Spirala Medie) az előbbit köti össze a Nagy Spirál vasalt útvonallal.
A sziklafal aljában elhelyezett tábla szerint, a kivitelező értékelése alapján, a Középöv D nehézségű. Véleményem szerint túl van egy picit értékelve. Bár egy végig kitett útvonal, technikailag nem állít túlzott kihívások elé. Egy viszonylag kényelmes sziklapárkányon lehet haladni, és ahol szükség volt rá, fém lépcsőfokot helyeztek el. Ezt a többnyire vízszintes vonalvezetésű útvonalat én C/D nehézségűnek értékelem.
Bejárásához több lehetőségből választhatunk. 1. A Medve szöktetőjével közös kiindulópontból indulunk felfelé, majd letérünk jobb kéz felé, a Középövön. Ennek vége becsatlakozik a Nagy Spirálba, amelyen kijuthatunk a sziklafal csúcsára. 2. A Nagy- vagy Kis Spirál felől közelítjük meg a Középövet, majd ezen áthaladva, a Medve szöktetője felső részén kimászva érünk fel a csúcsra.
Én mivel az új útvonalakat terveztem bejárni és filmezni, a Medve szöktetőjével közös kiindulópontból indultam, a Középövet pedig oda-vissza jártam be. Egy élmény volt :-)